Diari Oficial de la Generalitat Valenciana


Sumari del DOGV 8216, del 19-01-2018 (2018/485)

RESOLUCIÓ de 29 de desembre de 2017, de la Vicepresidència i Conselleria d'Igualtat i Polítiques Inclusives, per la qual es convoquen subvencions adreçades a centres de dia, programes de prevenció, protecció i inserció de xiquets, xiquetes i adolescents en situació de risc o amb mesures jurídiques de protecció, i programes d'emancipació i autonomia personal de joves extutelats que hagen aconseguit la majoria d'edat, per a l'exercici 2018 (S1327, S4976 i S6585).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8216

Data del DOGV
:   19-01-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/485


Data del document
:   29-12-2017

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 29 de desembre de 2017, de la Vicepresidència i Conselleria d'Igualtat i Polítiques Inclusives, per la qual es convoquen subvencions adreçades a centres de dia, programes de prevenció, protecció i inserció de xiquets, xiquetes i adolescents en situació de risc o amb mesures jurídiques de protecció, i programes d'emancipació i autonomia personal de joves extutelats que hagen aconseguit la majoria d'edat, per a l'exercici 2018 (S1327, S4976 i S6585). [2018/485]  
En l'Ordre 8/2016, de 8 d'abril, de la Vicepresidència i Conselleria d'Igualtat i Polítiques Inclusives, es van aprovar les bases reguladores de concessió de subvencions adreçades a centres de dia, programes de prevenció, protecció i inserció de xiquets, xiquetes i adolescents en situació de risc o amb mesures jurídiques de protecció, i programes d'emancipació i autonomia personal de joves extutelats que hagen aconseguit la majoria d'edat (DOGV 7760, 14.04.2016).  
L'article segon d'aquesta ordre estableix que la convocatòria de les subvencions es realitzarà mitjançant una resolució de la persona titular de la conselleria amb competències en matèria de protecció de menors.  
  
En virtut del que s'ha exposat i de conformitat amb el que estableixen els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Es convoquen en règim de concurrència competitiva subvencions per a l'exercici 2018, per als recursos següents:  
a) Centres de dia privats d'infància i adolescència.  
b) Programes de prevenció i protecció de la infància i l'adolescència.  
c) Programes d'emancipació i autonomia personal de joves extutelats que hagen aconseguit la majoria d'edat.  
2. La convocatòria s'ajusta a les bases reguladores de concessió de subvencions adreçades a centres de dia, programes de prevenció, protecció i inserció de xiquets, xiquetes i adolescents en situació de risc o amb mesures jurídiques de protecció, i programes d'emancipació i autonomia personal de joves extutelats que hagen aconseguit la majoria d'edat, aprovades en l'Ordre 8/2016, de 8 d'abril, de la Vicepresidència i Conselleria d'Igualtat i Polítiques Inclusives, publicada en el DOGV número 7760, de 14 d'abril de 2016.  
  
Segon. Condicions de la concessió de les ajudes  
1. La subvenció per a centres de dia d'infància i adolescència té per objecte finançar aquests centres com a recursos específics adreçats a previndre i impedir potencials situacions de desprotecció social d'un xiquet, xiqueta o adolescent, com a mesura especial de suport familiar.  
Podran sol·licitar i ser beneficiaris d'aquestes subvencions les entitats privades sense ànim de lucre, incloent-hi les cooperatives, que siguen titulars de centres de dia d'infància i adolescència que estiguen autoritzats abans que finalitze el termini de presentació de sol·licituds i estiguen coordinats amb el corresponent equip municipal de serveis socials, en els termes establits en les bases reguladores.  
2. La subvenció per a programes de prevenció i protecció de la infància i l'adolescència té per objecte donar suport al desenvolupament de programes que permeten l'atenció social especialitzada als xiquets, xiquetes i adolescents en situació de risc o amb mesura jurídica de protecció.  
Podran sol·licitar i ser beneficiaris de subvencions per a programes de prevenció i protecció de la infància i l'adolescència les entitats privades sense ànim de lucre, incloent-hi les cooperatives, les quals hauran de presentar una sol·licitud diferent per a cada programa sol·licitat.  
A fi d'optimitzar recursos, només podran ser subvencionats els programes que s'indiquen a continuació. L'entitat podrà utilitzar un nom lliure per al programa sol·licitat, en la documentació annexa que presente, però ha d'indicar en la sol·licitud necessàriament el codi que corresponga al nom genèric i objecte del programa sol·licitat, segons el següent:  
a) Programa I:  
- Nom genèric: prevenció del maltractament i abús sexual infantil. Codi I.01.  
- Objecte: activitats de prevenció del maltractament i abús sexual infantil adreçades a xiquets, xiquetes i adolescents.  
b) Programa II:  
- Nom genèric: foment de l'acolliment familiar i formació de famílies acollidores i adoptives. Codi II.01.  
- Objecte: accions que implementen el foment i la difusió de programes d'acolliment familiar i captació de famílies educadores, i aquelles que implementen la formació continua de les famílies en els aspectes específics i rellevants de l'acolliment i de l'adopció.  
c) Programa III:  
- Nom genèric: actuacions preventives de suport. Codi III.01.  
  
- Objecte: actuacions preventives de suport a altres recursos del sistema de protecció xiquets, xiquetes i adolescents, tant en aspectes d'investigació i estudis com de formació de professionals i col·laboradors; seguiment i avaluació de recursos i en plantejaments de nous dissenys d'atenció des de perspectives comunitàries i d'extensió d'actuacions.  
  
3. La subvenció per a programes d'emancipació i autonomia personal de joves extutelats que hagen aconseguit la majoria d'edat té per objecte donar suport al desenvolupament de programes que afavorisquen l'emancipació i l'autonomia personal de joves extutelats del Sistema de Protecció de Xiquets, Xiquetes i Adolescents, que han estat en acolliment residencial o familiar fins a la majoria d'edat, i com a màxim fins que complisquen 25 anys, sempre que hi haja un compromís i capacitat d'esforç per a la seua plena inserció sociolaboral i autonomia personal.  
Podran sol·licitar i ser beneficiaris d'aquests programes les entitats privades sense ànim de lucre, incloent-hi les cooperatives, que acrediten que desenvolupen programes d'aquestes característiques que, o bé disposen de recursos d'allotjament, propis, en lloguer o cessió d'ús, o bé donen suport a l'autonomia personal de joves que hagen estat tutelats en acolliment familiar i continuen residint amb la seua família educadora.  
  
A fi d'optimitzar recursos, només podran ser subvencionats els programes d'emancipació i autonomia personal de joves extutelats que hagen aconseguit la majoria d'edat, de les entitats que complisquen els requisits següents:  
a) Que acrediten el desenvolupament de programes d'aquestes característiques amb una antiguitat mínima de tres anys anteriors a la data de finalització del termini de presentació de sol·licituds.  
b) Que aporten recursos o finançament propi en un percentatge superior al 30 % del programa que presente.  
L'entitat presentarà una sol·licitud diferent para cada un dels programes d'emancipació i autonomia personal que sol·licite, segons l'àmbit provincial d'actuació.  
  
Tercer. Finançament de les ajudes  
1. Les ajudes previstes en aquesta convocatòria es pagaran a càrrec del capítol IV, a través de les línies de subvenció següents del programa pressupostari 313.30, Infància i adolescència o el seu equivalent, dels pressupostos de la Generalitat per a l'exercici 2018:  
1.1. Línia de subvenció S1327:  
- Denominació: «Centres de dia privats d'infància i adolescència».  
- Consignació pressupostària: el crèdit total màxim estimat per al pagament de les ajudes d'aquesta línia, en el projecte de pressupostos de la Generalitat per a l'any 2018, és de 4.800.000,00 ?.  
1.2. Línia de subvenció S4976:  
- Denominació: «Programes de prevenció i protecció de la infància i l'adolescència».  
- Consignació pressupostària: el crèdit total màxim estimat per al pagament de les ajudes d'aquesta línia, en el projecte de pressupostos de la Generalitat per a l'any 2018, és de 204.640,00 ?.  
1.3. Línia de subvenció S6585:  
- Denominació: «Programes d'emancipació i autonomia personal de joves extutelats que hagen aconseguit la majoria d'edat».  
- Consignació pressupostària: el crèdit total màxim estimat per al pagament de les ajudes d'aquesta línia, en el projecte de pressupostos de la Generalitat per a l'any 2018, és de 470.000,00 ?.  
2. No es dictarà cap resolució sobre les sol·licituds d'ajuda a l'empara d'aquesta convocatòria mentre no hi haja crèdit adequat i suficient en l'exercici de l'any 2018.  
  
Quart. Termini i lloc de presentació de les sol·licituds d'ajuda  
1. Es presentarà una sol·licitud diferent per a cada programa o centre de dia per al qual se sol·licite subvenció.  
2. El termini de presentació de sol·licituds serà d'un mes comptador a partir de l'endemà de la publicació d'aquesta resolució en el Diari Oficial de la Generalitat Valenciana.  
3. Les sol·licituds d'ajuda s'han de presentar d'acord amb els següents models normalitzats que s'hi adjunten com a annexos:  
a) Annex I: sol·licitud de centres de dia privats d'infància i adolescència.  
b) Annex II: sol·licitud de programes de prevenció i protecció de la infància i l'adolescència.  
c) Annex III: sol·licitud de programes d'emancipació i autonomia personal de joves extutelats que hagen aconseguit la majoria d'edat.  
  
4. Les sol·licituds s'han de presentar, juntament amb la documentació requerida en aquesta resolució, en el Registre de la Direcció Territorial d'Igualtat i Polítiques Inclusives d'acord amb els criteris següents:  
a) A la província on es desenvolupe l'actuació per a la qual se sol·licita la subvenció, si l'àmbit d'aquesta és provincial.  
b) A la província on tinga la seu l'entitat, si l'actuació té un àmbit major a una província i l'entitat té la seu a la Comunitat Valenciana.  
  
c) A la província on més implantació es preveu que tindrà l'actuació si és subvencionada, si l'entitat no té la seu a la Comunitat Valenciana.  
  
5. Així mateix, també podran presentar-se en els altres llocs previstos en l'article 38.4 de la Llei 30/199, de 26 de novembre, de règim jurídic de les administracions públiques i del procediment administratiu comú, precepte que continua transitòriament en vigor en virtut de l'apartat 2 de la disposició derogatòria única de la Llei 39/2015, d'1 d'octubre, del procediment administratiu comú de les administracions públiques.  
6. Els models de sol·licitud estan a disposició de les persones interessades en el portal de la Generalitat www.gva.es, accedint als apartats «Guia Prop», «Tràmits i serveis».  
  
Cinqué. Documentació general que ha d'adjuntar la sol·licitud  
1. Juntament amb la sol·licitud, l'entitat interessada haurà de presentar en tots els casos previstos en aquesta convocatòria, en original o còpia legalitzada per notari o compulsada, la documentació següent:  
a) Autorització de consulta telemàtica de dades davant de l'Agència Tributària, estatal i autonòmica, i amb la Tresoreria de la Seguretat Social, i també de dades d'identitat i, si escau, residència, segons el model de l'annex IV. No obstant això, si de la comprovació efectuada resulta alguna discordança amb les dades facilitades en la sol·licitud, l'òrgan instructor estarà facultat per a realitzar les actuacions procedents per a aclarir-la. Si el sol·licitant denega l'esmentat consentiment haurà d'aportar els certificats acreditatius d'aquestes circumstàncies.  
b) Projecte d'actuació per a l'exercici 2018 del centre de dia o programa per al qual se sol·licita la subvenció. Aquest document podrà presentar-se en suport informàtic.  
c) Memòria de l'actuació sol·licitada o del centre de dia corresponent a l'exercici de 2017. Aquest document podrà presentar-se en format electrònic. Si no es va desenvolupar l'actuació sol·licitada en l'exercici anterior o el centre de dia no va funcionar, un escrit on s'indique aquesta circumstància.  
Si l'entitat ja va finançar la mateixa actuació o el mateix centre de dia en l'esmentat exercici, servirà com a document la memòria que havia de presentar-se a l'empara de la convocatòria de 2017.  
d) En el cas de personal que no haguera prestat serveis en el programa o centre finançat en l'exercici anterior, còpia de la titulació d'aquest. Si el personal no està contractat, document que reculla el compromís de contractar la plantilla a partir de l'inici del període subvencionat.  
  
e) Document de domiciliació bancària (annex V) per a aquelles entitats que sol·liciten l'ingrés de la subvenció en un compte diferent al de l'exercici anterior o que la sol·liciten per primera vegada.  
f) Els Estatuts de l'entitat, només quan aquesta no estiga inscrita en el Registre General de Titulars d'Activitats, de Serveis i Centres d'Acció Social de la Comunitat Valenciana, quan sol·licite la subvenció per primera vegada, o quan hagen sigut modificats els fins de l'entitat.  
  
Si l'entitat no hi està inscrita, còpia de la sol·licitud d'inscripció en el Registre General de Titulars d'Activitats, de Serveis i Centres d'Acció Social de la Comunitat Valenciana.  
g) Quan sol·licite la subvenció per primera vegada, declaració del representant de l'entitat del fet que disposen de l'estructura i la capacitat suficients per a garantir el compliment dels objectius.  
h) Declaració responsable que tot el personal del centre de dia o programa sol·licitat, incloent-hi el voluntari, quan exercisca la professió, l'ofici i l'activitat que implica contacte habitual amb menors, compleix el requisit previst en l'article 13.5 de la Llei orgànica 1/1996, de 15 de gener, de protecció jurídica del menor, i en l'article 8.4 de la Llei 45/2015, de 14 d'octubre, de voluntariat, relatiu a no haver sigut condemnat per sentència ferma en els delictes indicats en els esmentats preceptes.  
2. En el cas de sol·licitud de centres de dia privats d'infància i adolescència, s'haurà de presentar, a més, el certificat de l'Ajuntament que acredite la coordinació del treball del centre de dia amb l'Equip Municipal de Serveis Socials on estiga ubicat el centre (annex VI). Aquest certificat serà subscrit per la persona titular de la regidoria competent en matèria de serveis socials o per la persona en qui delegue.  
  
3. En el cas de sol·licitud de programes d'emancipació i autonomia personal de joves extutelats que hagen aconseguit la majoria d'edat, s'hauran de presentar, a més, els documents que acrediten els punts següents:  
- El desenvolupament de programes d'aquestes característiques amb una antiguitat mínima de tres anys anteriors a la data de finalització del termini de presentació de sol·licituds.  
- L'aportació de recursos o finançament propi en un percentatge superior al 30 % del programa que presente.  
4. Els models de sol·licitud han de contindre un apartat específic sobre la declaració responsable del sol·licitant on s'ha de fer constar que no està incurs en cap prohibició per a obtindre la condició de beneficiari, prohibicions indicades en l'article 13 de la Llei 38/2003, de 17 de novembre, general de subvencions i que ha complit l'obligació del reintegrament de subvencions que, si escau, se li hagueren exigit.  
  
Sisé. Documentació específica a l'efecte de valoració dels criteris objectius  
1. Els criteris objectius d'atorgament de subvencions establits en les bases reguladores seran valorats amb les dades que consten en l'Administració i amb la informació facilitada per l'entitat sol·licitant, especialment amb el que estableix el projecte d'actuació o memòria presentada.  
  
No obstant això, i a l'efecte de valorar els criteris objectius, l'entitat interessada juntament amb la sol·licitud podrà presentar, si escau, en original o còpia legalitzada per notari o compulsada, i per a tots els casos previstos en aquesta convocatòria d'ajudes, la documentació següent:  
a) Pla d'igualtat d'homes i dones de l'entitat.  
b) Declaració responsable del representant on manifeste que l'entitat té contractats, temporal o indefinidament, joves que hagueren estat en situació de risc o desemparament durant la seua minoria d'edat.  
  
c) Certificats acreditatius d'haver rebut finançament d'altres entitats públiques o privades, referida a l'exercici per al qual se sol·licita la subvenció o a l'exercici anterior.  
2. En el cas de sol·licituds de subvenció per a centres de dia, l'entitat podrà presentar, a més, si escau, els certificats acreditatius següents:  
  
a) De sistemes d'avaluació de qualitat emés per l'agència o organisme autoritzat.  
b) De coordinació amb altres entitats de l'àrea d'actuació.  
c) De participació en estructures de coordinació o representació supramunicipals.  
d) De coordinació amb serveis de caràcter educatiu de l'àrea d'actuació (per al cas dels centres de suport convivencial i educatiu) o la col·laboració amb empreses i entitats de l'àrea d'actuació (per al cas dels centres d'inserció sociolaboral).  
3. En el casos de sol·licitud de programes d'emancipació i autonomia personal de joves extutelats que hagen aconseguit la majoria d'edat, l'entitat podrà presentar, a més, si escau, els documents següents:  
  
a) Certificat de coordinació amb entitats locals.  
b) Declaració responsable del representant de l'entitat sobre el compromís de participació econòmica en l'execució del programa i/o aportació d'altres recursos per al seu desenvolupament.  
  
Seté. Criteris de valoració de les sol·licituds  
1. La valoració es realitzarà d'acord amb els criteris establits en les bases sisena, setena i huitena de l'annex de l'Ordre 8/2016, de 8 d'abril, de la Vicepresidència i Conselleria d'Igualtat i Polítiques Inclusives.  
Sense perjudici del que s'ha dit anteriorment, respecte dels criteris objectius que serviran per a l'atorgament de les subvencions per als programes de prevenció i protecció de la infància i l'adolescència que es regulen en la base setena de la mencionada Ordre 8/2016, a fi de desglossar la puntuació atorgada en l'esmentada base per al nivell de necessitat de l'objecte dels programes de prevenció i protecció de la infància i l'adolescència, s'estableix el desglossament en la puntuació següent:  
1r. Programes adreçats preferentment a l'atenció a menors possibles víctimes d'abusos sexuals i a menors perpetradors d'abusos sexuals: fins a 30 punts.  
1.a) Programes de prevenció i detecció de l'abús sexual infantil i violència masclista en edats primerenques, adreçats a xiquets, xiquetes i adolescents en risc i amb mesura judicial per delictes d'agressió sexual o conductes sexuals inadequades a altres xiquets, xiquetes i adolescents (fins a 10 punts).  
- Cursos, tallers, conferències, jornades o altres accions formatives (fins a 5 punts).  
- Materials didàctics (fins a 5 punts).  
1.b) Programes de formació per a la prevenció i detecció de l'abús sexual infantil i foment de conductes protectores, adreçats a professionals, mares i pares (fins a 10 punts).  
- Cursos, tallers, conferències, jornades o altres accions formatives (fins a 5 punts).  
- Materials didàctics (fins a 5 punts).  
1.c) Programes de prevenció i detecció de noves formes d'exercir la violència a través de les noves tecnologies (ciberassetjament escolar, sèxting, ciberassetjament a menors, etc.), i foment de la protecció i seguretat en l'ús de xarxes socials (fins a 10 punts).  
- Cursos, tallers, conferències, jornades o altres accions formatives (fins a 5 punts).  
- Materials didàctics (fins a 5 punts).  
2n. Programes adreçats preferentment a implementar el foment i la difusió de programes d'acolliment familiar, i també la sensibilització social de l'acolliment familiar i la captació de famílies que s'oferisquen per a acollir els xiquets/tes i adolescents susceptibles de ser acollits i aquells que implementen la formació contínua de les famílies acollidores i de les que s'ofereixen per a l'adopció: fins a 25 punts.  
  
- Cursos, tallers, conferències, jornades o altres accions de foment, captació i/o formatives (fins a 15 punts).  
- Disseny, elaboració i producció de material audiovisual per a la sensibilització social i també de caràcter didàctic (fins a 10 punts).  
3r. Programes adreçats preferentment a desenvolupar actuacions preventives de suport a altres recursos del sistema de protecció de xiquets, xiquetes i adolescents, tant en aspectes d'investigació i estudis com de formació de professionals i col·laboradors, seguiment i avaluació de recursos i en plantejaments de nous dissenys d'atenció des de perspectives comunitàries i d'extensió d'actuacions, i també actuacions que contribuïsquen a donar conéixer la realitat del sistema de protecció i eviten l'estigmatització de les persones menors d'edat protegides (fins a 20 punts).  
- Cursos, tallers, conferències, jornades o altres accions preventives d'investigació, suport, seguiment i avaluació de recursos (fins a 10 punts).  
- Disseny, elaboració i producció de material audiovisual per a la sensibilització social així com de caràcter didàctic (fins a 10 punts).  
2. Per a concedir la subvenció es requereix una puntuació mínima de 50 punts, sense perjudici de poder concedir subvenció a qui no arribe a la puntuació mínima quan després de ser resoltes les que les superen, quede crèdit disponible.  
  
Huité. Despeses subvencionables i determinació de la quantia de la subvenció  
1. En el cas de centres de dia, les despeses subvencionables i la determinació de la quantia de la subvenció es realitzarà d'acord amb el que disposa la base dotze de l'annex de l'Ordre 8/2016, de 8 d'abril, de la Vicepresidència i Conselleria d'Igualtat i Polítiques Inclusives.  
2. En el cas dels programes de prevenció i protecció de menors i dels programes d'emancipació i autonomia personal de joves extutelats que hagen aconseguit la majoria d'edat, les despeses subvencionables i la determinació de la quantia de la subvenció es realitzarà d'acord amb el que disposa la base onze de l'annex de l'esmentada ordre.  
  
Nové. Termini de resolució i notificació  
1. El termini màxim per a tramitar, resoldre i notificar les sol·licituds sobre les subvencions serà de tres mesos comptadors a partir de la data en què s'hagueren fet públics els crèdits per al finançament de les subvencions. Si no es dicta resolució expressa en el termini assenyalat, s'entendrà que les sol·licituds han sigut desestimades per silenci administratiu, sense perjudici que subsistisca l'obligació de l'Administració de resoldre expressament sobre la sol·licitud presentada.  
2. En els casos en què s'haja de requerir la persona interessada per a l'esmena de deficiències i/o aportació de documents, el termini determinat en l'apartat 1 s'entendrà suspés durant el transcurs del temps que transcórrega entre la notificació del requeriment i el compliment efectiu per la persona interessada o, a falta d'això, pel transcurs del termini concedit.  
  
Deu. Recursos contra la resolució  
Contra les resolucions dictades d'acord amb l'anterior resolc seté, que posen fi a la via administrativa, es pot interposar, potestativament, un recurs de reposició en el termini d'un mes comptador des de l'endemà de la notificació, o bé es pot interposar directament un recurs davant de l'ordre jurisdiccional contenciós administratiu en el termini de dos mesos comptadors des de l'endemà de la notificació, de conformitat amb el que disposa la legislació reguladora d'aquesta jurisdicció.  
  
  
Onze. Mitjà de notificació  
La notificació es realitzarà en el lloc que haja indicat la persona interessada, de conformitat amb el procediment previst en la Llei 39/2015 d'1 d'octubre, del procediment administratiu comú de les administracions públiques.  
Tot això sense perjudici de la publicació en el Diari Oficial de la Generalitat Valenciana d'una llista de les subvencions concedides en els termes establits en la Llei 38/2003, de 17 de novembre, general de subvencions.  
  
Dotze. Règim de lliuraments de pagament  
1. Llevat que la Llei de pressupostos de la Generalitat per a l'exercici 2018 establisca una excepcionalitat per al règim de pagament de les subvencions previstes en aquesta resolució, aquest es realitzarà per mitjà del règim de pagaments anticipats i abonaments a compte previstos en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El pagament anticipat serà del 30 % de l'import anual de la subvenció concedida. Aquest percentatge podrà se superior si així ho determina en Consell mitjançant un acord.  
3. L'abonament a compte s'aplicarà a l'import pendent de la subvenció, sempre després de la justificació de l'efectiva aplicació de l'import anticipat.  
4. No obstant això, amb caràcter previ al pagament de la subvenció, la persona beneficiària haurà d'estar al corrent en el compliment de obligacions tributàries i davant de la Seguretat Social i aportar una declaració responsable de no ser deutora per resolució de procediment de reintegrament de subvencions.  
5. En cap cas podran realitzar-se pagaments anticipats a les persones beneficiàries quan s'haja sol·licitat la declaració de concurs voluntari; hagen sigut declarats insolvents en qualsevol procediment; estiguen declarats en concurs, llevat que en aquest haja adquirit l'eficàcia un conveni; estiguen subjectes a intervenció judicial o hagen sigut inhabilitats d'acord amb la llei concursal, sense que haja conclòs el període d'inhabilitació fixat en la sentència de qualificació del concurs.  
  
  
Tretze. Justificació de l'ajuda  
1. La justificació de l'ajuda s'ajustarà al que disposen les bases trenta i trenta-una de l'annex de l'Ordre 8/2016, de 8 d'abril, de la Vicepresidència i Conselleria d'Igualtat i Polítiques Inclusives.  
2. La justificació de la despesa consistirà en la presentació davant de la Direcció Territorial d'Igualtat i Polítiques Inclusives de la documentació següent:  
a) Per a despeses corresponents a personal: llista i documents acreditatius de la despesa corresponent a la nòmina dels treballadors i pagament a la Seguretat Social, i també qualsevol altre concepte previst en les bases reguladores o en aquesta resolució.  
Si hi ha persones que presten serveis en virtut de contractes de prestació de serveis, s'hauran d'aportar les corresponents factures emeses pels esmentats professionals.  
b) Documents i factures de la quantia de la despesa efectuada per aquells conceptes no derivats de les despeses de personal, segons model recollit en l'annex VII d'aquesta resolució.  
c) Per als centres de dia, a més dels documents indicats en els apartats a i b, cal adjuntar la llista de beneficiaris atesos, amb indicació de les dates d'alta i baixa, si n'hi ha; qualsevol incidència succeïda en el servei prestat a les persones usuàries, i indicació expressa del corresponent centre social municipal o ajuntament. Aquesta llista haurà de ser mensual, segons el model annex VIII d'aquesta resolució, i estar subscrita pel titular del centre subvencionat o per la persona que actue en representació d'ell.  
3. La subvenció concedida que incloga el període comprés entre l'1 de gener i el 30 de setembre, s'haurà d'haver justificat, com a màxim, a 31 d'octubre de 2018, i no es podran presentar justificacions de despesa efectuada en l'exercici 2018 després de  
l 31 de gener de l'any 2019.  
  
Catorze. Pla de control  
Per a realitzar la comprovació de la realització de l'activitat, la direcció general amb competència en matèria d'infància i adolescència realitzarà un pla de control, per part del personal funcionari de la conselleria, consistent en la comprovació material i el control de la documentació de caràcter econòmic a entitats privades sense ànim de lucre, incloent-hi cooperatives, justificatiu de l'import concedit, com a aportació preceptiva pel beneficiari, per al pagament de l'ajuda, de conformitat amb el que estableix l'article 169 de la Llei 1/2015, d'hisenda pública, del sector públic instrumental i de subvencions.  
Igualment, es podran realitzar controls de les actuacions in situ, a posteriori i/o de qualitat i realitzar mostres aleatòries, dirigides o de risc sobre un percentatge mínim d'ajuda sobre el total pagat en aqueixa línia, que determinarà l'òrgan concedent.  
  
Contra aquesta resolució, que esgota la via administrativa, es pot interposar un recurs contenciós administratiu en el termini de dos mesos comptador des de l'endemà de la publicació, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les persones interessades puguen presentar qualsevol altre recurs que consideren pertinent.  
  
València, 29 de desembre de 2017.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.